 

 

 

Bestyrelsen på Plejehjem Baunehøj 
Forretningsorden 
  
§1.  
I tilslutning til den af Kommunalbestyrelsen fastsatte vedtægt for pilotprojekt for bestyrelse på Plejehjem Baunehøj har bestyrelsen fastlagt nedenstående forretningsorden. 
 
§2.  
Bestyrelsen udøver sin virksomhed i møder.  
Bestyrelsen kan nedsætte arbejdsgrupper til behandling af særlige emner eller varetagelse af konkrete aktiviteter.  
I arbejdsgrupper kan deltage faglige eksperter og personer med særlig indsigt mv., dog skal der indgå mindst et bestyrelsesmedlem. 
 
§3.  
Bestyrelsen konstituerer sig selv med formand og næstformand. 
Næstformanden er stedfortræder for formanden og overtager i dennes fravær alle formandens opgaver. 
Stopper formanden indenfor funktionsperioden, indtræder næstformanden som ny formand, og der vælges snarest muligt ny næstformand. 
Stopper næstformanden indenfor funktionsperioden, vælges der snarest muligt ny næstformand. 
 
§4. 
Formanden er ansvarlig for bestyrelsesmødernes indhold og afvikling i samarbejde med plejehjemslederen. 
Formanden er ansvarlig for opfølgning på trufne beslutninger samt henvendelser til og forhandlinger med kommunen og andre eksterne organisationer. 
I hastende sager, der ikke levner tid til at indkalde bestyrelsen, kan formanden, fortrinsvis efter aftale med næstformanden, handle på bestyrelsens vegne. På et efterfølgende møde redegøres for sådanne sager. 
 
§5.  
Bestyrelsen afholder minimum fire ordinære møder årligt.  
Datoer for møderne fastlægges for en længere periode ad gangen. 
Møderne afholdes normalt med fysisk fremmøde.  
Møderne varer som udgangspunkt 2 timer og afholdes typisk i tidsrummet kl. 16:00 - 18:00. 
Når et medlem er forhindret i at deltage i et bestyrelsesmøde, meddeles dette snarest til formanden. 
[image: ]Suppleanter kan deltage i bestyrelsesmøder uden stemmeret og får i lighed med ordinære bestyrelsesmedlemmer fremsendt dagsorden incl. materiale samt referat fra møderne.  
 
 
§6.  
Dagsorden udsendes senest 7 dage før bestyrelsesmøderne. 
Dagsorden offentliggøres på organisationens hjemmeside.  
Hvert punkt på dagsordenen indeholder en sagsfremstilling med forslag til bestyrelsens behandling af sagen.  
Medlemmernes forslag til dagsorden skal indsendes til formandskabet senest 14 dage før mødet og være begrundet med relevante argumenter. 
Der kan medtages lukkede dagsordenspunkter, der ikke offentliggøres. Bestyrelsen kan, når særlige forhold taler for det, beslutte at tage et punkt til behandling, selvom det ikke fremgår af den udsendte dagsorden. 
 
§7.  
Ekstraordinære møder kan indkaldes af formandskabet eller på begæring af mindst to tredjedele (2/3) af bestyrelsens medlemmer. 
Ved ekstraordinære møder kan onlinemøder undtagelsesvis bringes i anvendelse. 
 
§8.  
Bestyrelsen er beslutningsdygtig, når mere end halvdelen af de ordinære medlemmer er til stede fysisk eller digitalt. 
Alle ordinære bestyrelsesmedlemmer har stemmeret.  
Melder et ordinært bestyrelsesmedlem forfald til et bestyrelsesmøde, deltager suppleanten i stedet med fuld stemmeret. 
Ved stemmelighed er formandens og i dennes fravær næstformandens stemme udslagsgivende. 
 
§9.  
Der føres beslutningsreferat af møderne, som godkendes inden mødets afslutning. 
Referatet offentliggøres på organisationens hjemmeside. 
[image: ]Hvis et mere konkret forslag eller væsentlige argumenter skal dokumenteres, kan der vedlægges et notat til referatet, som et internt arbejdsnotat der ikke fremgår af det offentlige referat. 
Resultatet af behandling af evt. lukkede dagsordenspunkter medtages ikke i det offentlige referat. 
Hvis et eller flere medlemmer er uenig i en beslutning har vedkommende ret til at få sit standpunkt og en kort begrundelse indført i mødereferatet.  
 
§10.  
Bestyrelsen prioriterer selv sine fokusområder og arbejdsopgaver og vedligeholder en oversigt over igangværende og kommende aktiviteter, f.eks. via et ’årshjul’.  
 
§11.  
Bestyrelsen kan – fortrinsvis ved formanden – meddele sig til offentligheden f.eks. 
gennem lokale eller sociale medier. 
 §12. 
Det tilstræbes at afholde 2 årlige dialogmøder med relevante politiske stående udvalg med henblik på bl.a. gensidig orientering og drøftelse af særlige emner. 
Bestyrelsens formand og næstformand forbereder nævnte møder med formandskabet for det politiske udvalg. 
 
§13. 
Medlemmer af bestyrelsen og suppleanter er underlagt tavshedspligt på linje med ansatte i kommunen. Det betyder, at de ikke må videregive eller udnytte personfølsomme eller fortrolige oplysninger, som de måtte få kendskab til som led i bestyrelsesarbejdet. 
Bestyrelsen behandler ikke sager, der omhandler enkelte beboere eller medarbejdere.  
 
§14.  
Bestyrelsen udarbejder principper for drift af og samarbejde med referencegruppen. 
 
 
· Referencegruppen består af tre beboere fra Baunehøj Plejehjem, gerne fra tre forskellige afdelinger, hvis det kan lade sig gøre. De vælges ved et valg, hvor interesserede stiller op og beboerne kan stemme. De, der får flest stemmer, vælges for en periode på to år. Hvis et medlem af referencegruppen falder bort i valgperioden, kan et nyt medlem vælges til den resterende periode.

· Referencegruppen mødes fire gange om året med de bestyrelsesmedlemmer, der varetager den daglige kontakt. Møderne ligger et par uger før bestyrelsesmøderne fra 16-17 i Cafeen og ved hvert andet bestyrelsesmøde, inviteres referencegruppen med til de første ca. 45 min. Af bestyrelsesmødet. Derefter forsætter bestyrelsesmødet. 

· Der udleveres dagsorden og referat til de tre i referencegruppen både til de møder, hvor referencegruppen deltager og til de møder hvor de ikke deltager. 


Ved de møder, hvor referencegruppen deltager er der et punkt: Referencegruppen har ordet.

Denne forretningsorden er vedtaget af bestyrelsen på møde den 28. oktober 2025. 

